**ansis** (īstajā vārdā **Ansis Kolmanis**, dzimis 1987. gada 8. maijā Jūrmalā) ir Latvijas hiphopa mūziķis, bītkmeikeris un mūzikas producents. Par albumu "Liela māksla" (2020) saņēmis nozīmīgāko Zelta mikrofons 2021. gada balvu kategorijā labākais albums, kā arī tas atzīts par Latvijas Mūzikas ierakstu gada labāko hiphop mūzikas albumu. Šo balvu saņēmis arī par albumu "Balzams" (2018), savukārt 2019. gadā viņa dziesma "Zemes stunda" atzīta par labāko iedzīvotāju balsojumā ("Origo Zelta dziesma").

Biogrāfija
----------

Dzimis Ķemeros, Jūrmalā 1987. gada 8. maijā. Viņš audzis radošu cilvēku ģimenē: māte Ieva Kolmane ir literatūrkritiķe un tulkotāja, tēvs ir rotkalis. Brālis Kārlis Kolmanis, pazīstams arī kā *181h*, arī bītkmeikeris, sadarbojas kopā ar ansi apvienībā Netīrās Cilpas.

Pašlaik dzīvo Rīgā.

Mūziķa karjera
--------------

Pirmos soļus mūzikā sācis ap 2003.—2004. gadu. Tad arī izlēmis, ka viņa pseidonīms būs *ansis*, ko rakstījis ar mazajiem burtiem, jo šādi uzrakstot, viņaprāt, izskatījies labāk. Turklāt šādi varot vieglāk nošķirt mūziķi "ansi" no "Anša", ierindas cilvēka.

2005. gadā izdevis debijas soloalbumu *111*. Vēlāk iesaistījies dažādās hiphopa mūziķu apvienībās, kā PKI, Kreisais Krasts un Riekstu Armija. 2013. gadā kopā ar Orioli izdevis otro albumu *#Himnas*.

2017. gadā izdevis trešo albumu "Balzams". Par to mūziķis 2018. gadā ieguva balvu Zelta mikrofons nominācijā Latvijas Mūzikas ierakstu gada labākais hiphop mūzikas albums un tika nominēts Austras balvai.

2018. gadā kopā ar dziedātāju Kristīni Pāži izdeva dziesmu "Zemes stunda", kas 2019. gada Zelta mikrofons balvā iedzīvotāju balsojumā atzīta par "Origo Zelta dziesmu".

2020. gada 30. oktobrī izdeva ceturto albumu "Liela māksla"*.* Albums stāsta gan par repera pagātni, gan par viņa redzējumu par mūsdienu pasauli. Albums "Liela māksla" tika atzīts par 2020. gada labāko Latvijas albumu gan Latvijas gada balvā "Zelta mikrofons", gan mūzikas apskata portāla intro.lv un Austras balvas žūrijas vērtējumā, kā arī saņēma "Zelta mikrofona" balvu kā labākais hiphopa mūzikas albums.

Diskogrāfija
------------

Kā solo mākslinieks:

**Albumi**

* *111* (2005)
* *#Himnas* (2013; kopā ar Orioli)
* *Standarti* (izlase; 2017)
* *Balzams* (2017)
* *Liela māksla* (2020)

**Miksteipi**

* *Dekadansis (1. daļa)* (2013)
* *Dekadansis (2. daļa)* (2013)
* *1004 LENTE* (2014)
* *PROJEKTS "MĪNUSS"* (2016)

**Singli**

* Zemes stunda (2018, piedaloties Kristīnei Pāžei)

Atsauces
--------

1. 1 2  DELFI Kultūra. «Pasniegtas 'Zelta mikrofona' balvas. Gada albums – ansis 'Liela māksla'». *delfi.lv* (latviešu), 2021-03-17. Skatīts: 2021-03-17.
2. ↑  Uldis Rudaks. «Ansis Kolmanis: Kā dabūt akmeni sniega pikā iekšā». Satori.lv, 19.07.2018.. Skatīts: 17.01.2019.
3. 1 2  «Reperis ansis atklāj, kāpēc viņa vārds jāraksta ar mazo burtu». tvnet.lv. 4.03.2018. Skatīts: 17.01.2019.
4. 1 2  «Bio». ansis.co. Arhivēts no oriģināla, laiks: 25.08.2018. Skatīts: 17.01.2019.
5. ↑  Krista Tuča. ««Zelta mikrofona» ieguvējs ansis: «Hiphops šobrīd Latvijā ir ļoti spēcīgs»». tvnet.lv, 27.02.2018.. Skatīts: 17.01.2019.
6. ↑  «"Zelta mikrofonu" par gada albumu saņem "Instrumenti"». *nra.lv* (latviešu). Skatīts: 2020-10-17.
7. ↑  DELFI Kultūra. «Iznācis hiphopa mākslinieka anša jaunais albums 'Liela māksla'». *delfi.lv* (latviešu), 2020-10-30. Skatīts: 2020-10-31.
8. ↑  «Intro.lv 2020. gada labāko Latvijas albumu TOP 15». *intro.lv* (en-us). Skatīts: 2021-02-23.
9. ↑  DELFI Kultūra. «'Austras balvu 2021' par labāko albumu iegūst reperis ansis». *delfi.lv* (latviešu), 2021-06-16. Skatīts: 2021-08-20.

Ārējās saites
-------------

* Oficiālā mājaslapa
* *Bandcamp* profils
* *Twitter* profils
* *Facebook* lapa
* *Youtube* oficiālais kanāls

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 7569158070684908780000
* ISNI: 0000 0004 6731 6376

 |

 |